A magánlakások előtti tüntetések időszakát érdemes befejezni - ezt Gulyás Gergely kancelláriaminiszter az Echo Tv esti műsorában közölte, az atv.hu szerint rámutatva arra, mit jelent a kormány azon javaslata, hogy alkotmányban rögzítenék az otthon, a magánlakás védelmét: a kormány az alkotmánymódosítással korlátozná a gyülekezési jogot, mert szerintük egy családi ház előtti tüntetés a szomszéd, a hozzátartozó jogát sérti.

Gulyás Gergelynek korábban is az volt a véleménye, hogy a gyülekezési jog alkotmányos alapjog, ami mindenkit megillet,

de egy szomszédnak, vagy egy hozzátartozónak nem kell, hogy jogkorlátozást elviseljen csak azért, mert olyan szerencsés, vagy szerencsétlen, hogy egy közszereplő szomszédja, vagy hozzátartozójaként él.

- magyarázta a műsorban. Szerinte a magánlakások előtti tüntetések időszakát érdemes befejezni. Az emberek a jövőben is bárhol tüntethetnek, kivéve, ahol az a magánlakás sérthetetlenségét megzavarná, tette hozzá. Hogy konkrétan ez mit jelent a gyakorlatban, azt majd a jogalkalmazók döntik el, mondta a kancelláriaminiszter.

A miniszter szavaiból az következik, hogy a jövőben például Orbán Viktor miniszterelnök vagy éppen egy miniszter háza előtt sem lehet tüntetni - vagy csak megfelelő távolságra, amit a hatóság, a rendőrség határoz majd meg, írja az atv.hu.